Ɛzukoalɛdeɛ 28
Duzu A Wɔ Yɛ Intanɛte Ɛleka Ne A?
Gyisɛse Kelaese hanle hilele ye ɛdoavolɛma kɛ: ‘Bɛmaa bɛ ɛbɛla kpalɛ ne ɛyɛ kɛ kɛnlaneɛ na ɔda wɔ menli nu, amaa bɛanwu bɛ gyima kpalɛ ne mɔɔ bɛyɛ la na bɛaye bɛ Ze mɔɔ wɔ anwuma la ayɛlɛ.’ (Mateyu 5:16) Ɛhye ati, yɛlɛfa ninyɛne mɔɔ ɛdwu zo, mɔɔ Intanɛte boka nwo la yɛali gyima kpalɛ. Yɛ Intanɛte gyimalilɛleka, jw.org a le ɛleka mɔɔ yɛfa Gyihova Alasevolɛ diedi nee bɛ gyima nwo edwɛkɛ yɛgua a. Duzu a wɔ ɛkɛ a?
Kɛzi Baebolo ne bua kpuyia mɔɔ bɛta bɛbiza la. Ɛbanwu kpuyia mɔɔ hyia mɔɔ menli ɛbiza la mualɛ wɔ ɛkɛ. Bɛbua kpuyia ɛhye mɔ nsia wɔ trate ne mɔɔ se Ɛkulo kɛ Ɛnwu Nɔhalɛ ne Ɔ? mɔɔ wɔ Intanɛte zo wɔ aneɛ mɔɔ bo 400 la anu. Ɛbahola noko wɔanwu New World Translation mɔɔ wɔ aneɛ mɔɔ bo 100 la anu yɛɛ mbuluku ngakyile mɔɔ bɛfa bɛsukoa Baebolo ne, mɔɔ bie a le Duzu A Baebolo ne Kilehile Amgba A? yɛɛ Ɛzinzalɛ Arane nee Awake! fofolɛ mɔɔ ɛra la wɔ ɛkɛ. Bɛkola bɛkenga mbuluku ɛhye mɔ dɔɔnwo anzɛɛ bɛtie wɔ Intanɛte ne azo anzɛɛ bɛfa bɛgua debie zo bɛtie, bɛyɛ bie PDF, anzɛɛ EPUB. Ɛbahola wɔaprinte bie na ɛ nee awie mɔɔ anye die nwolɛ la azukoa wɔ ye aneɛ nu! Bɛyɛ mbuluku bie mɔ video wɔ mumule aneɛ dɔɔnwo anu wɔ ɛkɛ. Ɛbahola wɔanyia Baebolo ɛgengalɛ mɔɔ bɛyɛ ye drama, Baebolo drama ngakyile nee edwɛne mɔɔ yɛ fɛ mɔɔ ɛbahola wɔabɔ wɔadie la wɔ ɛkɛ.
Gyihova Alasevolɛ anwo edwɛkɛ mɔɔ le nɔhalɛ. Eza bɛva yɛ ewiade amuala gyima ne anwo edwɛkɛ nee video mɔɔ le fofolɛ, edwɛkɛ mɔɔ kɛdo Gyihova Alasevolɛ, nee mɔdenle mɔɔ yɛlɛbɔ yɛaboa menli mɔɔ esiane ɛdo bɛ la anwo edwɛkɛ bɛgua ɛkɛ. Ɛbahola wɔanwu nyianu ngakyile mɔɔ bɛbayɛ nee yɛ ɔfese ngakyile ne mɔ address wɔ ɛkɛ.
Ɔlua ninyɛne ɛhye mɔ azo, yɛlɛmaa nɔhalɛ wienyi ne ada wɔ azɛlɛ ye azo ɛleka biala. Menli mɔɔ wɔ ɛleka biala, mɔɔ Antarctica bɔbɔ boka nwo la ɛlɛnyia zolɛ nvasoɛ. Yɛ asɔneyɛlɛ a le kɛ “Awulae edwɛkɛ ne kɛdɛlɛ ndɛndɛ” kɛhɔ aleɛabo kɔsɔɔti, na yɛkɛva yɛkɛwula Nyamenle anyunlunyia.
Kɛzi jw.org ɛlɛboa menli dɔɔnwo yeamaa bɛazukoa Baebolo ne anu nɔhalɛ ne ɛ?
Duzu a ɛkulo kɛ ɛnwu ye wɔ yɛ Intanɛte ɛleka ne a?
twi_Latn twi_Latn twi_Latn twi_Latn kbp_Latn ewe_Latn kbp_Latn twi_Latn